钦定古今图书集成/明伦汇编/皇极典/第270卷 > 明
## 钦定古今图书集成/明伦汇编/皇极典/第270卷 > 明

### 太祖洪武四年令官吏讲读律令

按：《明会典》：“洪武四年令：凡国家律令并续降条例事
理，有司官吏须要熟读详玩，明晓其意。监察御史按
察司官所至之处，令其讲读，或有不能通晓者，依律
究治。”

洪武十八年，御制《大诰》成，颁示天下。

按：《明昭代典则》云云。

洪武十九年，御制《大诰续编三编》成，颁示天下
按《明昭代典则》：“洪武十九年三月辛未，御制《大诰续
编》成，颁示天下。十二月癸巳，御制《大诰三编》成，颁示
天下。”

洪武二十一年、令武臣子弟读《大诰》。

按《明会典》：“洪武二十一年，赐天下武臣大诰，令其子
弟诵习。”

洪武二十四年、令天下生员、兼读《诰律》

按《明会典》云云。

洪武二十五年、令官民传诵《大诰三编》。

按《明会典》：“洪武二十五年，诏令各处官民之家，传诵
《大诰》三编，凡遇乡饮酒礼，一人讲说，众人尽听，使人
皆知趋吉避凶，不犯刑宪。其秀才教训子弟，引赴京
考试，有记一编两编或全记者，俱受赏。仍具赏过名
数，晓谕天下。”

洪武二十六年、令民讲读“《大诰》《律令》。”

按《明会典》：“洪武二十六年令凡民间须要讲读《大诰》、
律、令、敕谕老人手榜及见丁著业牌面，沿门轮递，务
要通晓法意。仍仰有司时加提督。”

洪武三十年，命户部下令天下乡里，以木铎谕民，
按明《昭代典则》：洪武三十年八月辛亥，命户部下令
天下人民乡里各置木铎，内选年老者，每月六次持
木铎徇于道路，曰：“孝顺父母，尊敬长上，和睦乡里，教
训子孙，各安生理，毋作非为。”又令民凡遇农桑时月，
清晨聚众鼓鸣，皆会田所，及时力田，里老纵其怠惰
不勤督者罚。又令凡遇婚姻死丧吉凶等事，一里之
内互相赒给，庶使人相亲爱，风俗厚矣。

### 成祖永乐十七年申严洪武法令

按《明会典》：“永乐十七年，令各处军卫有司，凡洪武年
间一应榜文，俱各张挂遵守。如有藏匿弃毁不张挂
者，凌迟处死。”

### 宪宗成化元年令申严洪武永乐正统历年法令

按《明会典》：“成化元年奏准各处修盖榜房，将洪武、永
乐、正统年间节次颁降榜文，誊写张挂，谕众通知。
成化四年，令学校讲说律令。”

按《明会典》：“‘成化四年奏准各处有司每遇朔望诸学
行香之时，令师生讲说《大明律》’及御制书籍，俾官吏
及合属人等通晓法律伦理，违者治罪。”

### 世宗嘉靖八年令州县村落设会以备讲读法令

按《明会典》，“嘉靖八年题准每州县村落为会，每月朔
日，社首、社正率一会之人，捧读圣祖教民榜文，申致
警戒。有抗拒者，重则告官，轻则罚米入义仓，以备赈
济。”

《易经》。